**Ymarfer 3 i’r Saesneg**

Dywedodd Gandhi mai gwir fesur unrhyw gymdeithas yw’r modd y mae hi’n trin ei gweiniaid, ac fe ddylai gosodiad o’r fath fod mor amlwg nes ei fod yn ystrydeb am y rhesymau gorau.

Ond tybed sut byddai rhywrai’n mesur ein cymdeithas ninnau ar sail rhai o’r sylwadau sarhaus sy’n dal i gael eu gwneud am bobl ag anableddau?

Rai blynyddoedd yn ôl dywedodd un o ymgeiswyr UKIP y dylai fod rheidrwydd ar rieni i erthylu babanod sydd â rhai cyflyrau er mwyn arbed costau i’r Gwasanaeth Iechyd, ac ychwanegodd y gwyddonydd Richard Dawkins ei geiniogwerth yntau ar wefan gymdeithasol Twitter trwy ddweud mai peth anfoesol yw cadw baban sydd â syndrom Down.

A dyna i chi Katie Hopkins, sydd bellach yn gwneud bywoliaeth o ddweud ar goedd y pethau hyllaf sy’n dod i’w meddwl. Ei hensyniad gwarthus hithau ar Twitter oedd y dylid cael gwared ar bobl sydd â chorachedd.

Cofiwn wedyn am yr Arglwydd Freud, a aeth i ddŵr poeth am awgrymu nad oedd rhai cyflogwyr yn barnu bod pobl ag anableddau yn werth yr isafswm cyflog.

Ar ben hyn oll, mae’r newidiadau i’r system fudd-daliadau, y dreth ystafell wely a’r monitro a’r ailasesu llawdrwm ar union anableddau pobl yn gwneud i’r rhai y mae eu bywydau eisoes yn ddigon anodd deimlo eu bod o dan amheuaeth yn barhaus. Ymddengys mai’r unig beth sy’n tanio’r Adran Gwaith a Phensiynau y dyddiau hyn yw’r dybiaeth bod rhywun yn rhywle yn cael rhywbeth na ddylai.